Landamæri Ísraels og Gaza hafa verið opnuð til að hægt sé að koma neyðaraðstoð til stríðshrjáðra íbúa svæðisins. Öryggisráð Sameinuðu þjóðanna ræðir ástandið í samskiptum Ísraelsmanna og Palestínumanna í dag.
Ísraelsmenn heimiluðu í dag að landamærin að Gaza yrðu opnuð á einum stað til að hægt verði að koma hjálpargögnum til íbúa svæðisins. Leiðtogar Frakklands, Egyptalands og Jórdaníu ræða í dag hvernig hægt verði að koma á vopnahléi milli Ísraels- og Palestínumanna með skjótum hætti.
Landamærastöðin við samyrkjubúið Kerem Shalom eða víngarð friðarins var opnuð í morgun. Jens Lærke, talsmaður Mannúðaraðstoðar Sameinuðu þjóðanna, fagnaði því en bað jafnframt um að landamærastöðin við Erez yrði einnig opnuð til að hjálparstarfsfólk komist inn til aðstoðar stríðshrjáðum Gazabúum. Hann segir að viðamikið verkefni sé fram undan eftir loftárásir Ísraelshers síðustu átta daga.
Öryggisráð Sameinuðu þjóðanna kemur saman í dag til síns fjórða fundar um ástandið í samskiptum Ísraelsmanna og Palestínumanna. Engin ályktun hefur enn verið samþykkt vegna andstöðu fulltrúa Bandaríkjastjórnar. Þá ætla forsetar Frakklands og Egyptalands og konungur Jórdaníu að ræða í dag um leiðir til að koma á vopnahléi sem fyrst og að tryggt verði að ástandið versni ekki á ný.
Hernaðaraðgerðirnar hófust á mánudag fyrir viku þegar Hamasmenn skutu eldflaugum á Ísrael í hefndarskyni fyrir áform um að reka palestínska íbúa í Austur-Jerúsalem úr húsum sínum til að rýma fyrir landtökubyggð gyðinga. Frá því hefur Ísraelsher haldið uppi linnulitlum árásum á Gaza. Átökin hafa kostað yfir 220 mannslíf. Flestir hinna föllnu eru Palestínumenn.
Landamæri Ísraels og Gaza hafa verið opnuð til að hægt sé að koma neyðaraðstoð til stríðshrjáðra íbúa svæðisins. Öryggisráð Sameinuðu þjóðanna ræðir ástandið í samskiptum Ísraelsmanna og Palestínumanna í dag. 